LV Eiropas Savienības Oficiālais Vēstnesis L 313/14

KOMISIJAS REGULA (ES) Nr. 1058/2012

(2012. gada 12. novembris),

ar kuru groza Regulu (EK) Nr. 1881/2006 attiecībā uz aflatoksīnu maksimāli pieļaujamo koncentrāciju žāvētās vīģēs

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1993. gada 8. februāra Regulu (EEK) Nr. 315/93, ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,

tā kā:

(1) Komisijas 2006. gada 19. decembra Regulā (EK) Nr. 1881/2006, ar ko nosaka konkrētu piesārņotāju maksimāli pieļaujamo koncentrāciju pārtikas produktos (2), noteikta aflatoksīna B1 un kopējā aflatoksīna (aflatoksīns B1 + G1 + B2 + G2) maksimāli pieļaujamā koncentrācija virknē pārtikas produktu.

(2) Aflatoksīnu maksimāli pieļaujamā koncentrācija žāvētās vīģēs ir jāgroza, lai ņemtu vērā izmaiņas Pārtikas kodeksā, jaunu informāciju par to, cik lielā mērā aflatoksīnu klātbūtni var mazināt, izmantojot labu praksi, un jaunu zinātnisko informāciju par atšķirīgu veselības apdraudējumu, ko rada aflatoksīna B1 un kopējā aflatoksīna dažāda hipotētiskā maksimāli pieļaujamā koncentrācija pārtikas produktos.

(3) Pārtikas kodeksā noteikts, ka kopējā aflatoksīna koncentrācija žāvētās vīģēs, kas ir gatavas lietošanai uzturā, var būt 10 μg/kg (3). Maksimāli pieļaujamā koncentrācija tika noteikta, pamatojoties uz novērtējumu, ko Apvienotā FAO/PTO pārtikas piedevu komiteja (JECFA) veica savā 68. sanāksmē par iedarbību un veselības apdraudējumu, ko rada dažādas aflatoksīna hipotētiskās maksimāli pieļaujamās koncentrācijas mandelēs, Brazīlijas riekstos, lazdu riekstos, pistācijās un žāvētās vīģēs (4). Komiteja attiecībā uz žāvētām vīģēm secināja, ka neatkarīgi no izmantotā hipotētiskās maksimāli pieļaujamās koncentrācijas scenārija aflatoksīnu kopējā uztura iedarbība būtiski nemainījās. Tika pierādīts, ka, izmantojot labu praksi, var sasniegt kopējā aflatoksīna koncentrāciju, kas nepārsniedz 10 μg/kg.

(4) Pārtikas kodeksā tika noteikta tikai kopējā aflatoksīna maksimāli pieļaujamā koncentrācija, jo tika novērotas ievērojamas atšķirības aflatoksīna B1 un kopējā aflatoksīna koncentrācijā, kas bija atkarīga no dažādiem faktoriem (ražas gads, dažādība, laika apstākļi). Tomēr ņemot vērā, ka aflatoksīns B1 ir visbīstamākais kancerogēns, papildus kopējā aflatoksīna koncentrācijai ES tiesību aktos ir noteikta atsevišķa aflatoksīna B1 maksimāli pieļaujamā koncentrācija. Kopējais aflatoksīns ir aflatoksīna B1, B2, G1 un G2 summa. Tāpēc ir lietderīgi, ka maksimāli pieļaujamā koncentrācija, kas noteikta aflatoksīnam B1, atbilst koncentrācijai, kas noteikta kopējam aflatoksīnam. Attiecīgā aflatoksīna B1 koncentrācija tika noteikta, izmantojot datus par aflatoksīna klātbūtni žāvētās vīģēs, kas apkopoti kopš 2005. gada. Aprēķini liecina, ka aflatoksīna B1 un kopējā aflatoksīna satura attiecība ir aptuveni 0,6, nevis, kā bija pieņemts iepriekš, ka alfatoksīna B1 koncentrācija ir aptuveni 50 % no kopējā aflatoksīna koncentrācijas.

(5) Iepriekš minētā JECFA novērtējuma rezultāti par iedarbību, ko rada dažāda maksimāli pieļaujamā koncentrācija žāvētās vīģēs, tika apstiprināti jaunā iedarbības novērtējumā (5), ko veica Eiropas Pārtikas nekaitīguma iestādes (EFSA) Uztura un ķīmisko vielu monitoringa nodaļa, kura, ņemot vērā dažādus iedarbības scenārijus, aplēsa, ka aflatoksīna klātbūtnes pieaugums uzturā ir no 0,15 % līdz 0,26 %, ja kopējā aflatoksīna maksimāli pieļaujamā koncentrācija žāvētās vīģēs ir 10 μg/kg salīdzinājumā ar 4 μg/kg. Ņemot vērā iepriekš veiktos EFSA novērtējumus šajā jautājumā (6), var secināt, ka šādam pieaugumam nebūs negatīvas ietekmes uz sabiedrības veselību. Tāpēc ir lietderīgi šobrīd Savienībā atļauto kopējā aflatoksīna maksimāli pieļaujamo koncentrāciju žāvētās vīģēs un atbilstīgo alfatoksīna B1 maksimāli pieļaujamo koncentrāciju aizstāt ar maksimāli pieļaujamo koncentrāciju, kas noteikta Pārtikas kodeksā, un attiecīgi grozīt Regulu (EK) Nr. 1881/2006.

(6) Pārtikas kodeksa komisija ir noteikusi kopējā aflatoksīna maksimāli pieļaujamo koncentrāciju tikai tādās vīģēs, kas ir gatavas lietošanai uzturā, tāpēc ir lietderīgi saglabāt spēkā esošo Savienības noteikto kopējā aflatoksīna maksimāli pieļaujamo koncentrāciju šādās vīģēs un pieņemt tikai aflatoksīna B1 koncentrācijas ierobežojumu šādās vīģēs, tādējādi ņemot vērā jaunākos datus par aflatoksīna B1 un kopējā aflatoksīna koncentrācijas attiecību žāvētās vīģēs.

(7) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,

IR PIEŅĒMUSI ŠO REGULU.

1. pants

Regulas (EK) Nr. 1881/2006 pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 12. novembrī Komisijas vārdā – priekšsēdētājs José Manuel BARROSO

(1) OV L 37, 13.2.1993., 1. lpp.

(2) OV L 364, 20.12.2006., 5. lpp.

(3) Codex General Standard for Contaminants and toxins in foods (CODEX STAN 193-1995) http://www.codexalimentarius.net/download/standards/17/CXS_193e.pdf

(4) PTO “Food Additive Series”, Nr. 59, Safety evaluation of certain food additives and contaminants. http://www.who.int/foodsafety/chem/jecfa/publications/monographs/en/index.html

(5) Eiropas Pārtikas nekaitīguma iestāde, Uztura iedarbība, ko rada kopējā aflatoksīna koncentrācijas pieaugums žāvētās vīģēs no 4 μg/kg līdz 10 μg/kg. Supporting Publications 2012:EN-311. (6. lpp.). Pieejams internetā: www.efsa.europa.eu/publications

(6) Zinātnes ekspertu grupas jautājumos, kas saistīti ar piesārņojumu pārtikas apritē, (CONTAM) atzinums par iespējamu riska palielināšanos patērētāju veselībai sakarā ar iespējamu pašreizējās aflatoksīnu maksimāli pieļaujamās koncentrācijas palielināšanu mandelēm, lazdu riekstiem un pistācijām, kā arī atvasinātiem produktiem. http://www.efsa.europa.eu/en/efsajournal/doc/446.pdf

Zinātnes ekspertu grupas jautājumos, kas saistīti ar piesārņojumu pārtikas apritē, paziņojums par ietekmi uz sabiedrības veselību, palielinot kopējā aflatoksīna koncentrāciju no 4 μg/kg līdz 10 μg/kg koku riekstiem, izņemot mandeles, lazdu riekstus un pistācijas. http://www.efsa.europa.eu/en/efsajournal/doc/1168.pdf